**Infoturbejuht**

**Allikas:** <http://ametid.rajaleidja.ee/Testid/Infoturbejuht>

## Olulised momendid

• Vastutab informatsioonisüsteemide turvalisuse eest (teabe ja infosüsteemide kaitsmine loata juurdepääsu, kasutamise, avaldamise, muutmise või hävitamise eest). Infoturve on seotud andmete konfidentsiaalsuse, terviklikkuse ja kättesaadavusega. Ametikoht võib tähendada ka infoturbespetsialistidest meeskonna juhtimist.

• Ametinimetuse alternatiivina on kasutusel ka nt turbenõustaja, turbeanalüütik, turbetöötaja, turbespetsialist, turbetehnik, turbeinsener, turbehaldur, turbeaudiitor, turbeekspert, turbe vanemaudiitor.

• Infoturbejuhiks saamise soovituslikuks eelduseks on erialane kõrgharidus ning töökogemus andmeturbe valdkonnas. Ametikoht ei sobi algajale ega ka esmase IT ametina.

• Töö sobib ka liikumispuudega inimestele. Tuleb aga arvestada erinevate osapooltega kohtumistega, mis vajavad mõnevõrra liikumist.

• Ametikoht on nii Eestis kui ka rahvusvahelisel tasandil nõutud ametipositsioon, mille töötasu on üle Eesti keskmise töötasu.

## Töö iseloom

Töö nõuab suhtlemist erinevate osapooltega (nt juhtide ja äripoolega, IT spetsialistidega). Oluline, et kõik osapooled teadvustaksid turvalisusvajadust ning oskaksid pöörata sellele oma igapäevatöös tähelepanu (sh oskaksid tellida ka teenuseid turvalisust arvestavalt).

Samuti eeldab infoturbejuhi positsioon ka iseseisvat tööd arvutis. Ametikoha täitja peab tundma nii ettevõtte äriloogikat kui valdama infoturbe arengusuundi, mis muutuvad ajas väga kiiresti.

**Infoturbejuhi peamisteks tööülesanneteks on:**

• Infoturbe poliitika välja töötamine ja rakendamise jälgimine
• Infoturbe dokumentide, standardite ja protsesside välja töötamine ja rakendamise jälgimine
• Infosüsteemide turvainstrumentide kasutuselevõtmise koordineerimine
• Infosüsteemide riskide analüüsimine (sh regulaarsete turvarevisjonide teostamine)
• Arendustegevused turbeintsidentide ärahoidmiseks
• Juhtide jt võtmeisikute teadlikkuse tõstmine turvariskidest (sh vajadusel nende koolitamine)
• Koostöö korraldamine valdkondlike järelevalveorganisatsioonidega

## Töötulemus

Infoturbepoliitika on edukalt rakendatud, infoturberiskid kaardistatud ning informatsioonisüsteemid maksimaalselt turvalised (turbeintsidente ei esine või on nende arv viidud võimaliku miinimumini).

## Töökeskkond

Infoturbejuht töötab enamasti kontoris arvuti, telefoni ja vajadusel muude nutiseadmetega. Samuti osaleb ta aktiivselt koosolekutel ning suhtleb erinevate osapooltega. Töö nõuab palju suhtlemist, vajadusel ka koolitamist. Enamasti on tegemist istuva tööga, mistõttu sobib see ka liikumispuudega inimestele.

Aeg-ajalt on aga vajadus külastada ka majaväliseid partnereid. Töö võib kaasa tuua kriitilisi olukordi ja vajadust reageerida ja sekkuda ka töövälisel ajal (ootamatute turvariskide tekkimisel kiiresti. Enamasti eeldab töö kontoris kohalolekut. Aeg-ajalt on siiski võimalik teha ka kaugtööd, olenevalt ettevõttesisesest töökorraldusest.

## Teadmised, oskused ja eeldused

**Erialased pädevused**

• Laialdased teadmised infosüsteemide toimimisest ja andmete ühilduvusest
• Teadmised andmeturbe alal
• Teadmised riskide juhtimisest
• Uute lahenduste tundmine (sh pidev enda kursis hoidmine)
• Äriprotsesside tundmine
• Valdkonna seadusandluse tundmine

**Mõtlemisoskused**

• Oskus näha nii detaile kui suurt pilti
• Võime orienteeruda paralleelselt erinevates teemades
• Planeerimisvõime
• Probleemide juhtimise oskus
• Lahendustele orienteeritus
• Täpsus

**Emotsionaalsed soodumused ja suhtlemisoskused**

• Avatus uuendustele
• Suhtlemisoskus väga erinevate osapooltega
• Koostööoskus
• Kehtestamisoskus
• Initsiatiivikus
• Pingetaluvus

## Haridus ja väljaõpe

Infoturbejuhiks on võimalik õppida erineva IT baashariduse pealt. Ideaalne ettevalmistus on aga äriinfotehnoloogia õppekava, mis õpetab siduma äripoole vajadusi IT- tehniliste lahendustega.

Äriinfotehnoloogia suunalist kõrgharidust saab omandada näiteks:

• Tallinna Tehnikaülikoolis, Arvutisüsteemide õppekava bakalaureuseõppes ning Küberkaitse õppekava magistriõppes, vt <http://www.ttu.ee/sisseastujale>
• Tartu Ülikoolis, Informaatika eriala, vt <http://www.ut.ee/et/ut-oppekavad/>
• Tallinna Ülikool, Informaatika eriala, vt <http://www.tlu.ee/et/sisseastuja>
• Eesti Infotehnoloogia Kolledž, Küberturbe tehnoloogiate õppekava, vt <https://www.itcollege.ee/sisseastujale/>

## Töövõimalused

Infoturbejuhi amet on esindatud pea kõikides suuremates organisatsioonides, nii avalikus sektoris kui erasektoris. Eriti oluline on  andmeturve valitsusasutuste, sõjaväe, finantsasutuste, haiglate,  telekommunikatsiooni ning energeetikavaldkonna organisatsioonide seas.

## Karjääritee

Infoturbejuhi rolliks annab hea eelduse nt süsteemianalüütiku või tarkvaraarendaja töökogemus.

Infoturbejuhi ametikohalt on omakorda võimalik liikuda sujuvalt edasi suurema juhtimisvastutusega positsiooni, nt kasvada IT juhiks, kes koordineerib IT üksuse tööd tervikuna.

TEST – mõtle kaasa, millised tegevused räägivad enam infoturbejuhi ametist ja millised mitte?

# Infoturbejuht

Vali õige vastus! Variantidega küsimustel võib olla mitu õiget vastust.

Vormi algus

### 1. Infoturbejuht vastutab andmetega seotud IT-süsteemide turvalisuse eest.

 Õige  Vale

### 2. Infoturbejuht hoolitseb infoleviku kiiruse ja IT-lahenduste kasutusmugavuse eest.

 Jah  Ei

### 3. Infoturbejuht peab olema 24/7 reageerimisvalmis.

 Jah  Ei

### 4. Infoturbejuht tegeleb igapäevaselt turbetestide läbiviimisega.

 Täpselt nii  Pigem mitte

### 5. Infoturbejuhi töös on olulisel kohal turvalisusstandardid ja reeglid.

 Jah

 Ei

### 6. Infoturbejuhi amet:

 On stressirohke

 Nõuab orienteerumist kõikides IT-lülides

 Ei hõlma eriti suhtlemist

 Eeldab arusaamist äriprotsessidest

 Nõuab programmeerimisoskust

### 7. Infoturbejuhil peab olema kõrge pingetaluvusvõime.

 Jah  Ei

### 8. Infoturbejuhi amet ei nõua pidevat enesearendamist.

 Õige  Vale

### 9. Edukas infoturbejuht:

 Tunneb majandust ja asutuse äriprotsesse

 On hea inimestejuht

 Omab teadmisi psühholoogiast

 Orienteerub infotehnoloogias

 Valdab projektijuhtimist

### 10. Sulle võib sobida infoturbejuhi amet, kui:

 Sind paelub IT-turvalisuse temaatika

 Sulle meeldib olla ise rätsep – meisterdada asi algusest lõpuni oma kätega valmis, ilma et peaksid tööd kellegagi jagama.

 Sulle meeldib teistele asju lahti seletada

 Leiad, et tehnoloogilised lahendused pigem segavad kui hõlbustavad elu.

 Pingelised olukorrad ei kohuta sind, säilitad ka ärevatel hetkedel selge pea.

### 11. Infoturbejuhil on võimalus liikuda karjääri jooksul erinevatele positsioonidele.

 Jah  Ei

### 12. Infoturbejuhi amet eeldab IT-alast kõrgharidust.

 Jah  Ei

Vormi lõpp